Det er særdeles viktig at fiskeripolitikken som Regjeringen fører, har bred legitimitet i befolkningen. Det har ikke fiskeripolitikken de fire siste årene under den forrige regjeringen hatt. Når vi skal lage en ny strukturpolitikk, er det veldig viktig at vi balanserer ulike hensyn mot hverandre. Ja, vi skal sikre en flåte som er bedriftsøkonomisk lønnsom, som er moderne og variert, men vi skal også sikre at strukturen i flåten bidrar til aktivitet, bosetting og sysselsetting langs hele kysten, og vi skal bidra til at fiskeressursene fortsatt skal forvaltes som en felles ressurs. Bedriftsøkonomien er viktig, men vi må også ivareta samfunnsperspektivene i den fiskeripolitikken som føres.